open-index/open-wikipedia-markdown huggingface dataset:
Marathi keel

**Marathi keel** on peamiselt India Mahārāshtra osariigis räägitav indoeuroopa keelkonna indoiraani harusse kuuluv India keel. 

Marathi keel on tekkinud praakriti maharaštri murdest.

Marathi keelt rääkis Indias 2001. aasta rahvaloenduse andmeil emakeelena 71,9 miljonit marathit. See on üks 22 India ametlikust keelest. Kõnelejate arvult on see maailmas 15. keel.

## Kiri
Marathi keelt kirjutatakse modifitseeritud devanaagaris. Kirjas on 16 vokaali- ja 36 konsonandimärki.

## Grammatika
### Fonoloogia
Marathi keeles on 25 kaashäälikut ja 9 täishäälikut.

Rõhk asub esimesel silbil.

### Morfoloogia
Noomenid jagunevad 3 grammatilise soo järgi. Noomenitel on 7 käänet ja 2 arvu. Ainsa india keelena on marathi keeles säilinud sanskriti lokatiiv.

Tegusõnad võivad ühilduda nii subjekti kui ka objektiga.

### Süntaks
Marathi keele põhisõnajärg on SOV.

### Sõnavara
Keeles on palju laene hindi, pärsia ja araabia keelest.

## Viited

## Välislingid
Ajupoolkerade asümmeetria

**Ajupoolkerade asümmeetria** on aju organiseerituse fundamentaalne eripära. Olles omane inimestele ja loomadele, ilmneb see nii morfoloogiliselt kui funktsionaalselt. Funktsionaalsel psüühiliste protsesside tasandil on tegemist statistilise asümmeetriaga.

Ajupoolkerade asümmeetria avastamine algas inimeste erinevate ajupoolkerade kahjustuste korral täheldatavatest käitumismuutustest.  Peale funktsionaalse asümmeetria kindlakstegemist avastati ka ajupoolkerade morfoloogiline asümmeetria.  Viimaks täheldati asümmeetriat ka loomade juures.  Praeguseks ajaks on pandud alus nähtuse evolutsiooni käsitlevale teooriale.

## Emotsioonide väljendumise erinevus vasakus ja paremas näopooles
Vasak näopool väljendab konkreetsemaid ja isiklikumaid emotsioone ja teeb seda intensiivsemat, sest parem ajupoolkera töötleb emotsioone ning juhib vasakut näopoolt rohkem. Sama kultuuri esindajad tõlgendavad emotsioone 
vasakus näopooles paremini. Vasakus näopooles väljenduvad emotsioonid kultuurispetsiifilisemalt, paremas näopooles on äratuntavamad universaalsed emotsioonid. Parem pool näost näitab avalikke tundeväljendusi ja vasak pool isiklikke tundeid. Vasak näopool väljendab emotsioone intensiivsemalt, automaatselt  ja individuaalsemalt. Vasak näopool väljendab ka rohkem negatiivseid emotsioone.

## Viited
Gabriel Batistuta

**Gabriel Omar Batistuta** (sündinud 1. veebruaril 1969 Reconquistas) on endine Argentina jalgpallur.

Enamiku aega oma karjäärist mängis Gabriel Batistuta Serie A klubis Fiorentina. Ta on Itaalia kõrgliiga läbi aegade 9. parim väravalööja (184 väravat 318 mängus). 

Batistuta esindas Argentina jalgpallikoondis kolmel jalgpalli maailmameistrivõistlustel, kus ta lõi kokku 10 väravat. Batistuta on koondise aegade teine parim väravakütt Lionel Messi järel.

Teda valiti FIFA 100 nimekirja, milles on nimetatud "125 parimat elavat jalgpallurit".

## Saavutused
### Isiklikud
* FIFA 100
Juris Bārzdiņš

**Juris Bārzdiņš** (sündinud 21. juulil 1966 Riias) on Läti poliitik. Ta oli alates 3. novembrist 2010 kuni 25. oktoobrini 2011 Läti tervishoiuminister Valdis Dombrovskise teises valitsuses.

Aastatel 1984–1993 õppis ta Riia Meditsiiniinstituudis ja omandas pediaatri kutse, 1993–1996 oli samas residentuuris.
Aastatel 1999–2004 õppis Eestis Concordia Ülikoolis ärijuhtimise magistriõppes. Aastatel 2005–2007 õppis Riia Majanduskõrgkoolis.

Kuulub Liepāja Parteisse.

## Välislingid
*Elulugu Läti valitsuse kodulehel
*http://www.vm.gov.lv/index.php?top=0&id=800
Mediapro

**Mediapro** on grupp, mis moodustab multimeedia kommunikatsiooni ettevõtete võrgustikku, mis tegutsevad peamiselt Hispaanias. Grupp oli asutatud aastal 1994 Barcelonas.  

Grupi ettevõtetel on konkreetsed tegevusalad, näiteks: filmide ja telesaadete tootmine, trükimeedia (päevaleht Público) ja spordimeedia (jalgpallikanal Gol Televisión). Grupist tervikuna on saanud üks Euroopa audiovisuaalsektori turu juhtivaid tegijaid, tänu nii oma ettevõtetele, aga ka strateegilistele partnerlussuhetele (näiteks France Télécom, Carlton Communications, ZON Multimédia ja Abertis Telecom). 

Mediapro'l on kontorid Barcelonas, Gironas, Amsterdamis, Budapestis, Buenos Aireses, Dubais, Kataris, Lissabonis, Los Angeleses, Madeiral, Madridis, Miamis, Portos, Sevillas ja Tenerifel.

## Välislingid
*Firma veebileht (katalaani, inglise ja hispaania keeles)
Pommiplahvatus Domodedovo lennujaamas

**Terrorirünnak [[Domodedovo lennujaam|Domodedovo lennujaamas]]** toimus 24. jaanuaril 2011 kell 16.32 (kell 15.32 Eesti aja järgi).

Saabuvate lendude sektsiooni pagasisaali lähedal toimunud plahvatuses hukkus esialgsetel andmetel vähemalt 35 ja viga sai 180 inimest, kellest 86 vajas haiglaravi. 2. veebruaril suri haiglas üks inimene ja 24. veebruaril veel üks, nii et kokku hukkus 37 inimest.

Esialgu teatati, et hukkunute seas oli 1 Kõrgõzstani, 1 Tadžikistani, 1 Usbekistani, 2 Suurbritannia, 1 Saksamaa ja 2 Austria kodanikku.. Lõplikel andmetel hukkus 37 inimest, neist 29 Venemaalt, 2 Tadžikistanist ja Austriast ning 1 Saksamaalt, Suurbritanniast, Ukrainast ja Usbekistanist. Vigastada sai 117 inimest, neist 57 Venemaalt, 8 Tadžikistanist ja teistest riikidest mitte üle 2, kuid 41 inimese päritolu oli teadmata.

Hukkunute seas oli 29-aastane ukraina näitekirjanik ja luuletaja Anna Jablonskaja, kes saabus Moskvasse vastu võtma ajakirja Iskusstvo kino preemiat. Haavatute seas oli slovaki näitleja Zuzana Fialová.

Terroriakti korraldamisega seostatakse kümmet inimest.

Kavkaz Centeri kodulehele veebruaris üles riputatud videos võttis vastutuse selle terroriakti eest Doku Umarov. Video avaldati 4. veebruaril ja selles oli Umarovi kõrval 20-aastane enesetaputerrorist Magomed Jevlojev, kes selles pommiplahvatuses ka ise hukkus.

Eesti president Toomas-Hendrik Ilves avaldas vene rahvale seoses terroriaktiga kaastunnet veel samal päeval.

## Viited

## Välislingid

* Postimees Online
* Domodedovo Bombing
* Hukkunute ja vigastatute nimekiri (vene keeles)
* Domodedovo terroriakti ohvrite arv kerkis 37ni
September (täpsustus)

**[[September]]** on aasta üheksas kuu.

## Filmid
* "September" – 1984. aasta Hiina film
* "September" – Woody Alleni 1987. aasta film
* "September" – 2003. aasta Saksa film
* "September" – 2007. aasta Austraalia draamafilm, režissöör Peter Carstairs

## Muusika
* September (laulja) – Rootsi naislaulja
** "September" – Septembri debüütalbum 2004. aastast
** "September" – Septembri debüütalbum USA-s 2008. aastast
* "September" – Earth, Wind & Fire laul
* "September" – laul Daughtry teiselt albumilt "Leave This Town"
* "September Song "

## Romaanid
* "September" – Peeter Helme romaan aastast 2009

## Inimesed
* Dulcie September – Lõuna-Aafrika Vabariigi apartheidi vastane aktivist
Mia Wasikowska

**Mia Wasikowska** (sündinud 25. oktoobril 1989 Canberras) on Austraalia filminäitleja. Tuntuks on ta saanud eeskätt osatäitmistega Tim Burtoni filmis "Alice Imedemaal" ja filmis "Lastega on kõik hästi".

## Välislingid
*
Jane Eyre (täpsustus)

**"[[Jane Eyre]]"** on Charlotte Brontë romaan.

Romaanist on tehtud palju filme:
*"Jane Eyre", 1934. aasta film, nimiosas Virginia Bruce
*"Jane Eyre", 1944. aasta film, nimiosas Joan Fontaine
*"Jane Eyre", 1970. aasta film, nimiosas Susannah York
*"Jane Eyre", 1973. aasta miniseriaal, nimiosas Sorcha Cusack
*"Jane Eyre", 1983. aasta miniseriaal, nimiosas Zelah Clarke
*"Jane Eyre", 1996. aasta film, nimiosas Anna Paquin lapsena ja Charlotte Gainsbourg täiskasvanuna
*"Jane Eyre", 1997. aasta miniseriaal, nimiosas Samantha Morton
*"Jane Eyre", 2006. aasta BBC neljaosaline miniseriaal, nimiosas Georgie Henley ja Ruth Wilson
*"Jane Eyre", 2011. aasta film, nimiosas Mia Wasikowska
Jane Eyre

**"Jane Eyre"** on Charlotte Brontë tuntuim romaan. Romaan avaldati aastal 1847 Londonis pseudonüümi Currer Bell all.

Eesti keeles on romaan ilmunud kolmes erinevas tõlkes aastail 1959 (Eesti Riikliku Kirjastuse väljaanne, inglise keelest tõlkinud Elvi Kippasto-Raidaru, värsid tõlkinud Edla Valdna), 1981 (Eesti Raamat, inglise keelest tõlkinud Elvi Kippasto, värsid tõlkinud Edla Valdna), 2000 (kirjastus Birgitta, inglise keelest tõlkinud Ira Inga Vilberg), 2007 (Mediasat Groupi ja Eesti Päevalehe kirjastusel, tõlkinud Elvi Kippasto), 2013 (Tänapäev, tlk Elvi Kippasto) ja 2024 (kirjastus Rahva Raamat, tõlkinud Riina Jesmin).

Romaani alusel on loodud hulk uusi teoseid, nende seas rida filme (1934, nimiosas Virginia Bruce; 1944, nimiosas Joan Fontaine; 1970, nimiosas Susannah York; 1996, nimiosas Anna Paquin lapsena ja Charlotte Gainsbourg täiskasvanuna; 2011, nimiosas Mia Wasikowska), seriaale (1973, nimiosas Sorcha Cusack; 1983, nimiosas Zelah Clarke; 1997, nimiosas Samantha Morton; 2006, nimiosas Georgie Henley ja Ruth Wilson), oopereid (1997, John Joubert; 2000, Michael Berkeley; 2016, Louis Karchin) ja muusikale (Paul Gordon, 2000; Tarmo Kesküll, 2012; Kaari Sillamaa, 2013)

## Kirjandus
* Virginia Woolf, "Jane Eyre" ja "Vihurimäe". Tõlkinud Jaak Rähesoo – Looming 1992, nr 8, lk 1094–97 ja Virginia Woolfi valimikus "Esseed", Tallinn: Hortus Litterarum, 1997, lk 108–115

## Välislingid

*Romaani täistekst Gutenbergi projekti lehel (inglise keeles)
* Peeter Olesk, Romaaniülikool: Charlotte Brontë "Jane Eyre" – Eesti Päevaleht 9. november 2007, lk 28
Eirik Brandsdal

**Eirik Brandsdal** (sündinud 11. novembril 1986 Oslos) on endine Norra murdmaasuusataja.

Maailma karikasarjas osales Brandsdal esimest korda 15. märtsil 2007 Drammenis ja sai 1 km sprindi klassikasõidus 29. koha. Esimest korda jõudis ta kolme parema hulka 2009.–2010. aasta maailma karikasarja Düsseldorfi etapil 5. detsembril 2009 1,2 km sprindi vabasõidus. 23. jaanuaril 2011 Otepääl peetud 2009.–2010. aasta maailma karikasarja etapil võitis Brandsdal esimest korda MK-sarjas sprindi klassikasõidu.

Ta lõpetas sportlaskarjääri pärast hooaega 2019–2020.

## Saavutused

### [[Maailma karikavõistlused murdmaasuusatamises|Maailma karikasarjas]]
Eirik Brandsdal osales 128 maailma karikasarja etapil ja jõudis esikolmikusse 24 korral, millest üheksal korral ta võitis.

#### Maailma karikas
* Sprindikarikas
** 2. koht 2014, 2015
** 3. koht 2012, 2019

#### Maailma karikasarja etapivõidud

## Välislingid

*
Saab 91 Safir

**Saab 91 Safir** ('safiir') on kolme (91A, B, B-2) kuni neljaistmeline (91C, D) ühemootoriline treeninglennuk. Seda ehitasid Saab Linköpingis Rootsis (203 lennukit) ja De Schelde Dordrechtis Hollandis (120 lennukit). 

## Arendamine
Safiri esmalend toimus 20. novembril 1945. Safiri kere oli üleni metallist. Selle konstruktor oli Anders J. Andersson, kes oli varem töötanud Bückeris ja konstrueerinud üleni puidust kerega lennuki Bücker Bü 181. Safiril oli sellega ühiseid jooni.

## Kasutamine
Kokku ehitati 323 lennukit viies versioonis: A, B, B-2, C ja D. Safiri kasutavad Austria, Etioopia, Norra, Rootsi ja Tuneesia õhujõud treeninglennukina; Jaapani Kaitseagentuur kasutas ühte lennukit lühikesel maandumisrajal maandumisega seotud katsetel. 

Peamised tsiviilkasutajad on Air France, Lufthansa ja Hollandi Rijksluchtvaartschool (RLS) Eeldes Groningeni lähedal.

Saab 29 väljatöötamise ajal kasutati Saab 91 prototüüpi nooljate tiibade katsetamiseks. Vähendatud mõõtkavas tiibadega katselennuki kohta kasutati tähistust **Saab 201 Experimental Aircraft**. Sama keret kasutati ka Saab 32 Lanseni tiibade katsetamiseks, katselennuki tähistus oli **Saab 202**. Eksperimentide eesmärk oli katsetada hilisemate sõjalennukite tiibade konstruktsiooni madalatel kiirustel.

## Versioonid
* **91A** – kolmekohaline lennuk, mis kasutas kas 135 hj nelja silindriga de Havilland Gipsy Major 2c või 145 hj Gipsy Major 10 kolbmootorit.
* **91B** – kolmekohaline lennuk 190 hj kuuesilindrilise Lycoming O-435A mootoriga.
* **91B-2** – Kuninglike Norra õhujõudude versioon 91B-st, peamine erinevus konstantsete pööretega propeller. 
* **91C** – 91B neljakohaline versioon, konstantsete pööretega propelleriga ja tiibades paiknevate kütusepaakidega.
* **91D** – sama mis 91C, aga 180 hj neljasilindrilise Lycoming O-360-A1A mootoriga.

## Kasutajad
## Militaarkasutus

*  Austria
** Austria Õhujõud
*  Etioopia
** Etioopia Õhujõud
*  Jaapan
*  Norra
** Kuninglikud Norra Õhujõud
*  Rootsi
** Rootsi Õhujõud
*  Soome
** Soome Õhujõud
*  Tuneesia
** Tuneesia õhujõud

## Tsiviilkasutajad
*  Austraalia
*  Paraguay
** Paraguayan Aeroclub
*  Prantsusmaa
** Air France
*  Saksamaa
** Lufthansa
## Tehnilised andmed (91A)

Andmed pärinevad artiklist "*Safir in the Air"*:

* **Meeskond:** 1
* **Reisijad:** 2
* **Pikkus:** 7,80 m
* **Tiivaulatus:** 10,60 m
* **Kõrgus:** 2,20 m
* **Tiivapindala:** 13,6 m2
* **Maksimaalne stardimass:** 1000 kg
* **Mootor:** 1 × de Havilland Gipsy Major X nelja silindriga õhkjahutusega 145 hj (108 kW) mootor
* **Kiirus:** 264 km/h (143 sõlme)
* **Reisikiirus:** 235 km/h (127 sõlme)
* **varisemiskiirus:** 85 km/h (46 sõlme)
* **Lennulagi:**4600 m
* **Lennukaugus:** 942 km
* **Tõusu kiirus:** 5,3 m/s

## Vaata ka
### Sarnased lennukid
* Bücker Bü 181
* DHC-1 Chipmunk
* T-34 Mentor
* Valmet Tuuli

## Viited

### Kirjandus
*Smith, Maurice A. "Safir in the Air". *[[Flight International|Flight]]*, 23. oktoober 1947, lk 459–462.

## Välislingid

* Ärna Flygclubb Swedish language
* FC Flygkubb
* SAAB 91 D Safir – HB-DBL
* SAAB 91 Safir for MS Flight Simulator
Callistus Eziukwu

**Callistus Eziukwu** (sündinud 3. juulil 1985 Grand Rapidsis Michigani osariigis USA-s) on Nigeeriast pärit USA korvpallur. 

Ta mängis hooajal 2010–2011 Eesti korvpalliklubis TÜ/Rock.

## Viited
Positsioon

**Positsioon** võib tähendada:
*Positsioon (masinaehitus)
*Positsioon (sport)
*Positsioon (sõjandus)
*Positsioon (muusika)
*Sotsiaalne positsioon
Elinor Smith

**Elinor Smith** (sünninimega **Elinor Regina Patricia Ward**; 17. august 1911 New York – 19. märts 2010 Palo Alto, California) oli USA lendur; lennunduspioneer. 

Ta hakkas lendamist õppima juba kümneaastaselt, õpetajaks oli Clyde Edward Pangborn. Lendurilitsentsi omandas Elinor 16-aastaselt, olles omal ajal üks nooremaid litsentsitud piloote maailmas. 1930. aasta märtsis püstitas ta naiste maailmarekordi lennukõrguses 9149 m (27 419 jalga), parandades seda aasta hiljem 10 830 meetrini (32 576 jalga). Oktoobris 1930 tunnistati ta küsitluse tulemusena USA parimaks naispiloodiks.
Susana Chávez

**Susana Chávez Castillo** (5. november 1974 Ciudad Juárez – u 6. jaanuar 2011 Ciudad Juárez) oli Mehhiko luuletaja ja inimõiguste aktivist.

Ta juhtis protestiliikumist Ciudad Juáreze naistemõrvade vastu ning politsei võimetuse vastu neid lahendada. Temalt pärineb loosung "Ni una muerta más" ('mitte ühtegi surnud naist enam'). Ta tegutses tapetud naiste perekondi ja sõpru esindavas organisatsioonis.

Tema surnukeha, millel oli üks käsi küljest lõigatud, leiti 6. jaanuaril 2011 ning surnu isik tuvastati 11. jaanuaril 2011. Kolm narkojoobes teismelist kägistasid ta ning lõikasid käe ära, et jätta muljet, nagu oleks naine tapetud kuritegeliku organisatsiooni liikmete poolt.

## Välislingid
*BBC surmateade
Saab MFI-15 Safari

**Saab MFI-15 Safari** (militaarversioonis **Saab MFI-17 Supporter**) on propellermootoriga treeningulennuk, mida kasutatakse mitme riigi õhujõududes pilootide algõppeks. 

## Arendamine
Saab Safari eelkäija oli Malmö Flygindustri toodetud MFI-9, mille veidi võimsamat edasiarendust hakati välja töötama 1960. aastate keskel. 
Lennuki esmalend toimus 1969. aastal. Lennuk kasutas 200 hj Avco Lycoming IO-360-A1B6 kolbmootorit. Lennuki tiivad asetsevad umbes piloodi õlgade kõrgusel tema selja taga ja see tagab hea nähtavuse. Samas peavad tiivad nooljalt mõnevõrra ettepoole kaldu olema, et lennuki tasakaalukese oleks paigas. 

Alguses arendas lennukit MFI-15 nime all firma Malmö Flygindustri. Militaarversioon oli MFI-17, mis pärast Saabi firma poolt ülevõtmist sai nimeks **Saab Supporter**. Saab tootis umbes 250 lennukit, millest enamik müüdi eraomanikele. Selle toodanguarvu sisse ei loeta Pakistani komplekteeritud 92 ja ehitatud 120 lennukit.

## Versioonid
* **MFI-15 Safari** – algupärane tsiviilversioon. 
* **MFI-17 Supporter** – Saabi tähistus militaarversioonide kohta (Taani Õhuväes on kasutusel tähis **T-17**).
* **Saab Safari TS** – prototüüp 210 hj (167 kW) turbolaadimisega kolbmootoriga. 
* **MFI-17 Mushshak** – litsentsi alusel Pakistanis toodetud MFI-17 Supporter.
** **MFI-395 Super Mushshak** – 260 hj mootori, konditsioneeri ja paremate elektroonikaseadmetega edasiarendus MFI-17 Mushshakist. 
* **MFI-18** – katselennuk, mille tiivad olid veidi pikemad ja valmistatud komposiitmaterjalidest. Katsetati ka suuskade kasutamist rataste asemel. Katsed toimusid 1980. aastatel, kuid tootmisse see mudel ei läinud.

## Kasutajad
### MFI-17 Supporter
*  Norra
** Norra Kuninglikud Õhujõud – 23 lennukit ostetud 1981. aastal
*  Pakistan
** Pakistani Õhujõud – 28 Saabi toodetud, 92 kohapeal komplekteeritud lennukit
*  Sambia
** Sambia Kaitsevägi – 20 lennukit
*  Sierra Leone
** Sierra Leone Sõjavägi – 2 lennukit
*  Taani
** Taani Kuninglikud Õhujõud – 32 lennukit

### MFI-17 Mushshak

*  Iraan
** Iraani Õhujõud – 25 lennukit
*  Omaan
** Kuninglikud Omaani Õhujõud – 8 lennukit
*  Pakistan
** Pakistani Õhujõud – 149 lennukit
*  Süüria
** Süüria Õhujõud – 6 lennukit

## Tehnilised andmed (Safari)

* **Meeskond:** 1
* **Reisijad:** 1
* **Pikkus:** 7,00 m
* **Tiivaulatus:** 8,85 m
* **Kõrgus:** 2,60 m
* **Tiivapindala:** 11,90 m2
* **Tühimass:** 690 kg
* **Maksimaalne stardimass:** 1200 kg
* **Mootor:** 1× Avco Lycoming IO-360-A1B6 sissepritse ja õhkjahutusega 200 hj (149 kW) kolbmootor
* **Kiirus:** 362 km/h (196 sõlme)
* **Reisikiirus:** 285 km/h (154 sõlme)
* **Varisemiskiirus:** 102 km/h (55 sõlme)
* **Lennulagi:** 6100 m

## Vaata ka
### Seotud projektid
* MFI-17 Mushshak
* MFI-395 Super Mushshak

### Sarnased lennukid
* ARV Super2
* Bölkow Bo 208

## Viited

## Välislingid

*Saab Safari
*Saab-MFI 15/17 Safari-Supporter 1971
Aappilattoq

**Aappilattoq** on kahe asula nimi Gröönimaal:

***[[Aappilattoq (Kujalleq)|Aappilattoq]]**, küla Kujalleqi vallas
***[[Aappilattoq (Qaasuitsup)|Aappilattoq]]**, küla Qaasuitsupi vallas
Harilik õlipuu

**Harilik õlipuu** ehk **euroopa õlipuu** (*Olea europaea*) on õlipuuliste sugukonda õlipuu perekonda kuuluv igihaljas viljapuu.

## Välimus

Harilik õlipuu on igihaljas, madal ja jässakas. Puu on reeglina 8–15 meetri kõrgune. Hõbedase läikega rohelised lehed on piklikud, kuni 4–10 cm pikad ja 1–3 cm laiad.

Väikesed ja valged õied puhkevad eelmiseaastasel puidul. Õied moodustavad varte tipus või külgmiselt pöörisõisiku. Õlipuu on tuultolmleja.

Viljadeks on väikesed, 1–2,5 cm pikkused luuviljad ehk oliivid. Oliivid koristatakse rohelise või lillana. Viljade täielikuks valmimiseks (viljad saavutavad iseloomuliku musta värvuse) vajab õlipuu pikaajalist sooja perioodi. 

## Levila
Harilik õlipuu pärineb Vahemere piirkonnast ning on kultuuristatult levinud Lõuna-Euroopas, Lähis-Idas, Lõuna-Aafrikas, Kagu-Aasias, Lõuna-Hiinas, Uus-Kaledoonias, Ida-Austraalias jm.

## Kasutamine

Õlipuu vilju süüakse konservitult ja neist pressitakse oliiviõli.

## Ajalugu
Vana-Kreekas (eelkõige Atikas) osati kasutada õlipuu omadust õitseda üle aasta. Oskusliku pookimisega saavutati, et osad puud õitsesid ühel ja ülejäänud teisel aastal. Saagikaod olid niisuguse viljelemise korral väiksemad.

Oliive valmis pidevalt, seepärast ei olnud nende korjamine nii pidulik sündmus kui viinamarja koristamine.

Õlipuu tähtsuse tõttu on teda seotud paljude kultuste ja müütidega. Õlipuu oli püha, teda ei tohtinud riigi loata langetada. Ta kuulus Athena ja Zeusi (Minerva ja Jupiteri) erilise kaitse alla ning oli pühendatud Apollonile ja Heraklesele. Õlipuuoksad sümboliseerisid rahu, spordivõitu (olümpiamängudel), rõõmu ja elu. 

Itaalia parimaid õlipuusorte viljeldi Venafrumi piirkonnas, palju õlipuid kasvatati ka Istrias ja Hispaanias. 

Rooma põllumajanduskirjanduses pöörati õlipuule suurt tähelepanu. Umbes aastal 50 kirjeldas Heron rikkalike saakide töötlemisel kasutatud seadmeid.

Maailma vanim oliivipuu kasvab Kreekas Kreeta saarel ja see on 3000 aastat vana.

## Välislingid

*
Johann Lithander

**Johann Lithander** (24. veebruar / 7. märts 1742 Hämeenkyrö, Soome – 2./13. jaanuar 1789 Noarootsi) oli Eestimaa vaimulik.

Ta õppis Turus ülikoolis käiva vanema venna Daniel Lithanderi juures, seejärel aastatel 1756–1761 Porvoo gümnaasiumis. 1763. aastast õppis ta Turu ülikoolis, sai seal 24. juulil 1766 magistriks. Töötas seejärel Eestis Stackelbergide juures koduõpetajana. Ordineeriti 15./26. oktoobril 1768 õpetajaks.

Lithander oli aastatel 1768–1775 Reigi Jeesuse koguduse õpetaja. Aastatel (kutsuti veebruaris 1775, ametisse asus 8./19. märtsil 1775) 1775–1789 oli ta Noarootsi Püha Katariina koguduse õpetaja.

1786. aastal uuendas ta Noarootsi pastoraadis asunud köstrikooli. Noarootsis propageeris ta talupoegade hulgas torupilli asemel viiulimängu. Tema esimene abikaasa oli musikaalselt väga andekas ja nende poegadest kasvasid kuulsad Turu muusikud.

Lithander tõlkis eesti keelde Kajsa Wargi kokaraamatu "Hjelpreda I hushållningen för unga fruentimber", mis ilmus 1781. aastal pealkirja "Köki ja Kokka Ramat" all. See oli esimene mahukas sellealane eestikeelne trükis (760 lk; sisaldas 986 saksa- ja eestikeelset toiduretsepti). Ta tegi kaastööd Hupeli väljaannetele; 1779. aastal ilmunud eestikeelses jutluseraamatus on trükitud üks tema jutlus.

## Isiklikku
Lithander oli kaks korda abielus. Tema esimene abikaasa Christina oli Vormsi Püha Olavi koguduse õpetaja Andreas Hollmingu tütar ja nende lastest said Turu muusikud. Tema teine abikaasa Catharina Elisabeth oli Haapsalu Püha Johannese koguduse Jonas Laurentii Carlblomi tütar.

## Viited

## Välislingid
*
Fritz Tobias

**Fritz Tobias** (3. oktoober 1912  Charlottenburg – 1. jaanuar 2011 Hannover) oli Saksamaa riigiametnik, kes sai tuntuks Riigipäevahoone süütamise uurijana.

Ta jõudis 1950. aastatel vastu omaenda ootusi järeldusele, et Riigipäevahoone süütas Marinus van der Lubbe, kes tegutses üksinda. 

## Välislingid
*Järelehüüe ajalehes Die Welt 
*Järelehüüe ajalehes Der Tagesspiegel
Claudius Sava

**Claudius Sava** (1951 – 1. jaanuar 2011) oli rumeenia jalgpallur. 

Hooajal 1978/1979 tuli ta meeskonna CS Târgoviște koosseisus Rumeenia kõrgliigas Divizia A 7. kohale. 

## Välislingid
*Järelehüüe (rumeenia keeles)
Juhuslik kohtumine (film 2007)

**"Juhuslik kohtumine"** on 2007. aastal linastunud Ameerika Ühendriikide film, mis põhineb Elinor Lipmani romaanil "Then She Found Me".

Linateose lavastas Helen Hunt, kellele see oli esimene lavastustöö. Palm Springsi rahvusvahelisel filmifestivalil anti talle filmi eest publikupreemia.

## Näitlejad
*Matthew Broderick – Ben Green
*Colin Firth – Frank
*Helen Hunt – April Epner
*Bette Midler – Bernice Graves
*Ben Shenkman – Dr. Freddy Epner
*Salman Rushdie – Dr. Masani
*John Benjamin Hickey – Alan
*Lynn Cohen – Trudy Epner

## Välislingid
* 
* Stephen Holden. The Biological Clock Is Ticking, the Cause for Much Alarm. NYTimes, 25. aprill 2008
Tanel Toom

**Tanel Toom** (sündinud 1. novembril 1982) on eesti režissöör ja stsenarist.

Tanel Toom sündis meremehe peres. Ta lõpetas 2001. aastal Tallinna Prantsuse Lütseumi ja seejärel Tallinna Ülikoolis filmikunsti eriala. Pärast seda täiendas end Inglismaal National Film and Television Schooli mängufilmi režii magistriõppes.

Tema joonistatud karikatuure leidub 2001. aasta karikatuuriraamatus "Väikesed rõvedad pildikesed e. kogu tõde elust".

Tema lühifilm "Teine tulemine" valiti 2008. aastal Veneetsia filmifestivali lühifilmide programmi. Lühifilm "Pihtimus" võitis 2010. aastal välismaise filmi kategoorias tudengifilmide Oscari ja oli 2011. aastal Oscari viie nominendi hulgas.

20. veebruaril 2019 esilinastus Tanel Toomi esimene täispikk mängufilm "Tõde ja õigus", mis valiti rahvusvahelise filmi Oscari eelnimekirja, st kümne parema filmi hulka.

17. märtsil 2023 esilinastus tema teine täispikk mängufilm "Viimane vahipost".

## Tunnustus
* 2005 – Eesti Kultuurkapitali audiovisuaalse kunsti sihtkapitali aastapreemia (noore filmitegija auhind)
* 2010 – stipendium "Ela ja sära"
* 2017 – Bruno O'Ya stipendium
* 2019 – Eesti Kultuurkapitali audiovisuaalse kunsti aastapreemia (koos Ivo Feltiga; aasta film 2019 – "Tõde ja õigus")
* 2020 – Valgetähe IV klassi teenetemärk
* 2020 – Eesti Vabariigi kultuuripreemia
* 2024 – Stipendium Estonicum Eri Klas

## Isiklikku
Tanel Toomi elukaaslane on laulja Maia Vahtramäe.

## Viited

## Välislingid
*
*Teet Korsten Tanel Toom: "On päris valus, kui näed: "Issand, ma olen nagu Andres"" Põhjarannik, 2. märts 2019
Peñón de Alhucemas

**Peñón de Alhucemas** (ehk *Lavendli kalju*) on üks Hispaania suveräänsetest territooriumitest (*[[plazas de soberanía]]*) Maroko ranniku lähedal Põhja-Aafrikas Alboráni meres. See on üks *[[peñón]]*edest (ranniku lähedale saarele rajatud kaljukindlustest) Põhja-Aafrika rannikul.

Peñón de Alhucemasest veidi lääne pool paiknevad väikesaared Isla de Mar ja Isla de Tierra. Saared asuvad umbes 300 m kaugusel Maroko linnast Al Hoceimast (endine Villa Sanjurjo), 155 kilomeetri kaugusel Ceutast ja 100 kilomeetri kaugusel Melillast.

Peñón de Alhucemas on väike kaljusaar, mis ida-lääne suunas on 220 meetrit pikk ja põhja-lõuna suunas 84 meetrit lai. Saare pindala on 1,5 hektarit (ha) ehk 0,015 ruutkilomeetrit (km2) ja kõrgus merepinnast on 27 meetrit. Kindlus, mõned majad ja kirik võtavad enda alla kogu saare. Sadam paikneb saare idaküljel.

Isla de Tierra on järsk 11 meetri kõrgune kaljuplatoo, mis jääb Maroko rannast 114 meetri kaugusele. See on põhja-lõuna suunas 192 meetrit pikk ja 87 meetrit lai. Pindala on 1,7 hektarit ehk 0,017 ruutkilomeetrit.

Isle de Mar on lame, 4 meetri kõrgune saareke, mis paikneb 93 meetrit Isle de Tierrest põhjas. See on ida-lääne suunas 345 meetrit pikk ja kuni 70 meetrit lai. Pindala on 1,4 hektarit ehk 0,014 ruutkilomeetrit.

Saarestiku kogupindala on 4,6 hektarit ehk 0,046 ruutkilomeetrit.

Saared kuuluvad Hispaaniale alates 1559. aastast, mil Saadi dünastia need koos mitme muu territooriumiga Hispaaniale loovutas. Vastutasuks pidid hispaanlased aitama tõrjuda Osmanite rünnakuid. Hispaania jättis 1561. aastal Peñón de Alhucemasel paikneva kindluse maha ja rajas vahitorni Isle de Tierrele, kuid püsivat asustust seal ei tekkinud. Aastal 1673 saatis Hispaania Peñón de Alhucemasele garnisoni ja alates sellest on saar püsivalt asustatud olnud. Tänapäeval paikneb saarel 60 sõdurist koosnev Hispaania garnison.

Saared paiknevad 1925. aastal Rifi sõja ajal maabunud Hispaania-Prantsuse ekspeditsioonivägede maabumisalade lähedal.

Maroko on saari alates iseseisvumisest 1956. aastal endale nõuelnud.

## Viited

## Kirjandus
* Rongxing Guo *Territorial disputes and resource management: a global handbook* Nova Science Publishers 2007, ISBN-10: 1600214452 (Google Books)

## Välislingid
Juhuslik kohtumine

**"Juhuslik kohtumine"** on 1961. aasta Eesti film.

## Osatäitjad
*Georg Ots – Laigo
*Marina Jurassova – Maia
*Arved Haug – Hinno
*Lia Laats – Marika
*Eino Baskin – Richard
*Alide Bock – ema
*Alice Ader – tütar
*Johannes Kepp – Peeter
*Uno Loop – Paul
*Udo Treufeldt – orkestrant
*Hillar Kareva – orkestrant
*Eri Klas – orkestrant
*Valentin Taniel – orkestrant
*Ülo Ots – orkestrant
*Uno Elts – orkestrant
*Jaan Ruubel – orkestrant
*Ants Jõgi – valvur
*Krista Katz – Reet
Louise Reiss

**Louise Marie Zibold Reiss** (23. veebruar 1920 Queens, New York – 1. jaanuar 2011 Pinecrest, Florida) oli USA arst. 

## Piimahammaste uuring

Ta uuris 1950. ja 1960. aastatel sündinud Saint Louise ümbruse laste piimahambaid, et kindlaks teha tuumakatsetuste mõju. Selgus, et pärast 1963. aastat sündinud laste piimahammastes oli kuni 50 korda rohkem strontsium-90 kui enne regulaarsete tuumakatsetuste algust sündinud lastel. Esialgsed tulemused 1961. aasta lõpust aitasid veenda USA presidenti John Kennedyt kirjutama alla tuumakatsetuste osalise keelustamise lepingule, millega keelustati tuumarelvakatsetused atmosfääris, kosmoses ja vee all. 

## Välislingid
*Järelehüüe New York Timesis
Nani

**Nani** (õieti **Luís Carlos Almeida da Cunha**; sündinud 17. novembril 1986 Roheneemesaartel Praias) on Portugali jalgpallur, kes mängib äärepoolkaitsjana Portugali kõrgliigaklubis Estrela da Amadora.

Ta mängis aastatel 2007–2015 Inglismaa Premier League'i klubis Manchester United. Varem oli ta Portugali jalgpalli kõrgliiga Primeira Liga jalgpalliklubi Sporting mängija. Manchester Unitediga tuli ta neli korda Inglismaa meistriks ja korra UEFA Meistrite Liiga võitjaks. Hooajal 2010–2011 valiti ta Premier League'i hooaja sümboolsesse koosseisu.

Aastatel 2015–2016 mängis ta Türgi klubis Fenerbahçe. 2016. aasta suvel sõlmis ta kolmeks aastaks lepingu Hispaania klubiga Valencia. 2017. aasta augustis sõlmis ta Itaalia klubiga Lazio aastapikkuse laenulepingu. 2018. aasta juulis naasis ta Sportingusse, kuid hooaja teises pooles suundus ta Major League Socceri klubisse Orlando City. Hooaja 2021/22 teises pooles mängis ta Itaalia kõrgliigaklubis Venezia. 2022. aasta juulis sõlmis ta kaheaastase lepingu Austraalia kõrgliigaklubiga Melbourne Victory, kuid mängis seal vaid ühe hooaja. Hooajal 2023/24 mängis Nani Türgi kõrgliigaklubis Adana Demirspor. Hooaja 2024/25 eel naasis Nani Portugali kõrgliigasse, kui liitus Estrela da Amadoraga.

## Koondisekarjäär
Debüüdi Portugali rahvuskoondises tegi Nani 1. septembril 2006 sõprusmängus Taani vastu. Oma debüütmängus lõi ta ka oma esimese värava rahvuskoondises.

2014. aasta maailmameistrivõistluste teises alagrupimängus 22. juunil lõi ta värava mängus USA vastu.

2016. aastal tuli ta Portugali koondisega Euroopa meistriks. Nani lõi turniiril kolm väravat: 14. juunil esimeses alagrupimängus Islandi vastu, 22. juunil Ungari vastu ja 6. juulil poolfinaalis Walesi vastu.

2017. aasta FIFA konföderatsioonide karikaturniiri viimases alagrupimängus 24. juunil lõi ta värava Uus-Meremaa vastu.

Ta kuulus Portugali koondisse veel ka 2008. ja 2012. aasta Euroopa meistrivõistlustel.

Portugali koondises mängis Nani aastatel 2006–2017 kokku 112 korda ja lõi 24 väravat.

## Saavutused
;Sporting CP
*Taça de Portugal: 2006–07, 2014–15
*Taça da Liga: 2018–19
;Manchester United
*Premier League: 2007–08, 2008–09, 2010–11, 2012–13
*Football League Cup: 2008–09, 2009–10
*FA Community Shield: 2007, 2008, 2010, 2011
*UEFA Meistrite Liiga: 2007–08
*Klubide maailmameistrivõistlused: 2008

## Viited

## Välislingid
Skåne kindralkuberner

**Skåne kindralkuberner** oli Skåne kindralkubermangu valitseja.

Skåne kindralkubermang moodustati 1658. aasta Roskilde rahu järel. See kaotati 1670, kuid loodi Skåne sõja (1675–1679) ajal taas. Pärast Hallandi lääne eraldamist 1693. aastal jäi kindralkubermangu alla alles ainult Skåne maakond.

Skåne kindralkubernerid olid:

*1658–1664 Gustaf Otto Stenbock 
*1664–1669 Gustaf Persson Banér  
*1676–1677 Fabian von Fersen 
*1677–1679 Göran Sperling 
*1679–1680 Johan Gyllenstierna
*1680–1693 Rutger von Ascheberg 
*1693–1698 Otto Vellingk 
*1698–1705 Carl Gustaf Rehnskiöld 
*1705–1711 Magnus Stenbock 
*1711–1716 Jacob von Burenskiöld 
*1801–1809 Johan Christopher Toll
Vahemere Liit

**Vahemere Liit** on 2008. aastal loodud riikide ühendus, mis haarab 43 riiki: kõiki 28 Euroopa Liidu maad (sealhulgas Eesti) ja 15 Vahemere-äärset partnerriiki Põhja-Aafrikast, Lähis-Idast ja Balkanilt.
Pommeri kindralkuberneride loend

**Pommeri kindralkuberneride loendis** on loetletud Rootsi Pommeri (*Svenska Pommern*) kindralkubernerid.

*1631–1633 Klas Horn
*1633–1638 Sten Svantesson Bielke
*1638–1641 Johan Banér
*1641–1648 Lennart Torstenson
*1648–1650 Carl Gustaf Wrangel
*1650–1652 Johan Axelsson Oxenstierna
*1652–1661 Axel Lillie
*1661–1676 Carl Gustaf Wrangel
*1678–1679 Pommeri oli Brandenburgi kontrolli all
*1679–1685 Otto Wilhelm Königsmarck
*1687–1698 Nils Bielke
*1698–1711 Jurgen Mellin
*1715–1720 Pommeri oli Preisi ja Taani kontrolli all
*1720–1747 Johan August Meijerfeldt
*1748–1766 Axel Löwen
*1766–1772 Hans Henrik von Liewen 
*1772–1776 Fredrik Carl Sinclair
*1776–1791 Fredrik Vilhelm von Hessenstein
*1792–1796 Eric Ruuth
*1796–1800 Philip von Platen
*1800–1807 Hans Henrik von Essen
*1807–1809 Pommeri oli Prantsusmaa kontrolli all
*1809–1815 Hans Henrik von Essen
Bremen-Verdeni kindralkuberneride loend

**Bremen-Verdeni kindralkuberneride loendis** on loetletud Rootsile suurvõimu ajastul kuulunud Bremen-Verdeni kindralkubernerid.

Rootsi kuningriik sai 1648. aastal Kolmekümneaastase sõja lõpetanud Vestfaali rahulepingu alusel 2 piiskopkonda Bremeni hertsogiriigi ja Verdeni vürstiriigist ning eraldiasetseva Wildeshauseni linna. Rootsi kaotas antud territooriumid Hannoverile 1719. aasta rahulepinguga.

*1648–1663 Hans Christoff Königsmarck
*1663–1666 Gustaf Evertsson Horn
*1666–1693 Henrik Horn
*1693–1693 Erik Dahlbergh
*1696–1698 Jürgen Mellin
*1698–1710 Nils Karlsson Gyllenstierna
*1710–1712 Mauritz Vellingk

## Vaata ka
*Rootsi dominioonid
*Braunschweig-Lüneburgi kuurvürstkond
*Bremen
*Verden
Ponuur

**Ponuur** ehk **ülaveepõll** on filtratsiooni tõkestav rajatis vesiehitise ülavee põhjas. Ponuur tehakse vett halvasti läbilaskvast materjalist, enamasti savist või liivsavist (tänapäeval võib neid asendada geomembraan), ning kaetakse kaitsekihiga (harilikult kivisillutise või -puistega). Madala (nt lailävi-)ülevoolu ees kaitseb ponuur põhja ka uhtumise eest.
Tartu Kesklinna Kool

**Tartu Kesklinna Kool** on põhikool Tartus. 

1912. aastal Arved Eichhorni projekti järgi rajatud juugendlik koolihoone on arvatud ehitismälestiseks.

Aastatel 1990–1995 oli kooli direktoriks Kristi Paris (16.08.1949–07.01.1995). Alates 1995. aastast on direktor Kersti Vilson (sündinud 1. jaanuaril 1960).

## Ajalugu
Kool moodustati 1990. aastal, kui A. H. Tammsaare nimeline Tartu 1. Keskkool jaotati kaheks – aadressil Lai tänav 28 asuvaks Tartu Kesklinna Kooliks ja aadressil Munga tänav 12 asuvaks Hugo Treffneri Gümnaasiumiks. Kesklinna kool alustas tegevust sama aasta septembris 6-klassilise koolina.

1996. aastal otsustati hakata kooli ümber kujundama põhikooliks. 7. klass avati septembris 1998.

2002. aasta suvel kolis kool aadressile Kroonuaia tänav 7. Samal ajal müüdi maha hooned Lai 28 ja Lai 26.

Novembris 2007 valmis juurdeehitis. Kool sai tänapäevase võimla ja õppetööd alustati ühes vahetuses.

## Kooli hoone
1912.a Kroonuaia 7 koolimaja.

1965.a oranž majaosa, 2018 valmis neljas korrus.

2007.a tumehall majaosa.

Neist vanim, juugendstiilis hoone, ehitati koolimajaks 1912. aastal arhitekt A. Eichhorni projekti järgi ehitusmeister G.Darmeri poolt.

## Viited

## Välislingid
*Kooli koduleht
Full Members Cup

**Full Members Cup** oli jalgpalliturniir Inglismaal, mis toimus aastatel 1985–1992 igal hooajal.

Võistlus oli loodud lisavõistlusena Inglismaa jalgpallis pärast 1985 aasta õnnetust Heyseli staadionil, sest Inglismaa klubid said viieaastase keelu mängimiseks Euroopa jalgpalliturniiridel. Full Members Cupi turniiris osalesid klubid kahest kõrgemast jalgpalliliigast ja nimetus tuli sellest, et iga klubi oli The Football League *Full Member* (täisliige) oma häälega selles. 3. ja 4. liigade klubid olid *Associate Members*, ja nende jaoks toimus Associate Members Cup (1992. aastast – Football League Trophy).

Full Members Cupi ajaloos toimus seitse finaali. Chelsea ja Nottingham Forest võitsid auhinda kaks korda; üks võit on klubidel Blackburn Rovers ja Reading, mis esindasid jalgpalli 2. liigat. Üks karikas on Crystal Palace käes.
Richard Winters

**Richard D. Winters** (**Dick Winters**; 21. jaanuar 1918 Ephrata, Pennsylvania – 2. jaanuar 2011 Campbelltown, Lebanoni maakond, Pennsylvania) oli USA sõjaväelane, Ühendriikide maaväe major. 

Teise maailmasõja ajal oli ta muu hulgas Easy Company (2. pataljon, 506. merejalaväerügement, 101. õhudessantdiviis) ülem. 

Seriaalis "Relvavennad" mängis teda Damian Lewis.

## Viited

## Välislingid
*Järelehüüe
Eesti Aleksandrikooli peakomitee

**Eesti Aleksandrikooli peakomitee** oli aastail 1870–1884 tegutsenud organisatsioon, mille eesmärgiks oli Eesti Aleksandrikooli heaks raha kogumise juhtimine ja abikomiteede tegevuse koordineerimine. 1883. aastal tegutses Eestis 139 ja väljaspool Eestit 7 abikomiteed. Pea- ja abikomiteed olid Eesti Aleksandrikooli liikumise organisatsiooniliseks väljundiks.

7. juulil Helmes toimunud eesti rahvuslaste koosolekul valiti Eesti Aleksandrikooli peakomitee järgnevas koosseisus:
*Jakob Hurt, peakomitee president
*Wilhelm Eisenschmidt, laekahoidja
*Johann Voldemar Jannsen, laekahoidja abi
*Johann Köler
*Carl Robert Jakobson (liige kuni surmani 1882)
*Jüri Rosenberg (liige kuni 1877)
*Hans Wühner
*Joosep Kapp
*Jaan Adamson
*Hain Henno
*Jaan Wühner
*Jaan Tammann
*Friedrich Reinhold Kreutzwald, auliige

1871. aastal sai koopteerimise teel peakomitee liikmeks ja kirjatoimetajaks Rudolf Kallas. 1877. aastal valiti peakomitee asepresidendiks Andreas Kurrikoff, kelle ülesandeks sai rahakogumise organiseerimine Põhja-Eestis. Samal aastal valiti peakomitee liikmeks Jüri Rosenbergi asemele Tallinnas arstina tegutsenud Heinrich Rosenthal. Peakomitee liikmeiks on olnud veel vaimulik Mihkel Jürmann ja talunik Jaan Kurrik.

1880. aastate algul soovis Johann Köler Aleksandrikooli kapitalist laenu saada, Jakob Hurt oli aga selle vastu. Aleksandrikooli abikomiteed toetasid enamuses Kölerile laenu andmist ning otsustasid Hurda 1883. aastal peakomitee presidendi kohalt tagandada ning valisid uueks presidendiks Köleri. Hurt aga ei aktsepteerinud sellist otsust ning pöördus valitsuse poole taotlusega abikomiteed sulgeda. Tüli päädis sellega, et siseministri otsusega suleti 1884. aasta lõpul kõik Aleksandrikooli komiteed. Kogutud raha paigutati riigikassasse ning selle eest avati 1888. aastal Põltsamaa lähedal Kaarlimõisas vene õppekeelega Eesti Aleksandri Linnakool.

Aleksandrikooli liikumine on ületähtsustatud hilisema kirikuvaenuliku historiograafia poolt, vaikides täiesti maha rahva annetused uute kirikuhoonete ehitamiseks 19. sajandil. Nii annetati ainuüksi Tallinna Kaarli kiriku ehitamiseks kuni 1885. aastani 88 300 rubla. Venestamisajast venekeelne Aleksandrikool suleti 1906. aastal, aga Tallinna Kaarli kirikus peetakse eestikeelseid jumalateenistusi tänapäevani. 

## Viited


## Kirjandus

*Hans Kruus, *Eesti Aleksandrikool*. Tartu: Noor-Eesti Kirjastus, 1939.
*Elango, A., Laul, E., Liim, A., Sirk, V. *Eesti kooli ajalugu. 2. köide. 1860. aastaist 1917. aastani.* Koostaja ja toimetaja Endel Laul. Toimetaja Veronika Varik. Tallinn: Teaduste Akadeemia Kirjastus, 2010.
Roheline Partei

**Roheline Partei** on mitme partei nimi:
***[[Roheline Partei (Ameerika Ühendriigid)|Roheline Partei]]** Ameerika Ühendriikides
***[[Erakond Eestimaa Rohelised|Roheline Partei]]** Eestis
***[[Roheline Partei (Iirimaa)|Roheline Partei]]** Iirimaal
***[[Läti Roheline Partei|Roheline Partei]]** Lätis
***[[Roheline Partei (Norra)|Roheline Partei]]** Norras
***[[Roheline Partei (Põhja-Iirimaa)|Roheline Partei]]** Põhja-Iirimaal
***[[Roheline Partei (Rootsi)|Roheline Partei]]** Rootsis
***[[Liit 90/Rohelised|Roheline Partei]]** Saksamaal
***[[Roheline Partei (Tšehhi)|Roheline Partei]]** Tšehhis

## Vaata ka
*Erakond Eestimaa Rohelised
*Euroopa Roheline Partei
*Põhjala Vasak-Roheline Allianss
*Ülemaailmsed Rohelised
Wen Wang

**Wen Wang**, täpsemalt Zhou Wen Wang ehk Zhou kuningas Wen (周文王; pinyin: *Zhōu Wén Wáng*) (1099–1050 eKr) oli Zhou dünastia esiisa, kellele ta pojad, neid oli tal kaheksateist, omistasid dünastia rajaja au.

Ta perekonnanimi oli (姓): Ji (姬), sugukonna nimi (氏): Zhou (周) pärisnimi (名): Chang. Ta on tuntud ka Zhou Changi (周昌) ja Xibo Changi (西伯昌) nime all. Oli Zhou kuninga Ji  (周季王) poeg, kes oli omakorda Zhou kuninga Tai（周太王) kolmas poeg. Samuti oli ta Wu riigi valitsejate Wu Taibo ja Zhongyongi õepojaks.

Wang Wen olla loonud kaheksa kolmjoone teineteisele asetamisega kuuskümmend neli kuusjoont. Lisaks sellele kirjutanud ta ka iga kuusjoone kohta otsused. Hiljem olevat ta poeg Zhou Gong (Zhou Gongdan) omalt poolt lisanud ka otsused iga kuusjoone igale joonele. Levinuim 64 kuusjoone järjestus on omistatud Wang Wenile ja seda nimetatakse Wang Weni korrastuseks. Loodud raamatu pealkirjaks sai "Zhou Yi" ja see on tuntud Muutuste raamatu (Yijing) nime all.

## Kirjandus
*Wu, K. C. (1982). *The Chinese Heritage*. New York: Crown Publishers. ISBN 0-517-54475X.

## Välislingid
Karl Gustav von Patkul

**Karl Gustav von Patkul** (5. mai 1686 Vaidava (*Waidau*), Liivimaa kubermang – 26. mai 1750) oli Rootsi ja Venemaa sõjaväelane (polkovnik; 1736), mõisnik ning Liivimaa maanõunik.

Ta sündis Karl Friedrich von Patkuli (1661–1697) ja Gertrude Elisabeth von Pfeili pojana. Tema lell oli kuulus Liivimaa aadlitegelane Johann Reinhold von Patkul (1660–1707).

Astus Rootsi sõjaväeteenistusse 1699. aastal leitnandina Wolmar Anton von Schlippenbachi tragunirügemendis, 8. veebruaril 1705 on mainitud teda leitnandina Johan August Meijerfeldti tragunirügemendis. 14. mail 1707 teenis samas rügemendis juba kaptenina.

Osales Poznań, Meskowitzi ja Mepriki lahingus.

8. juulil Rootsi ja Vene vägede vahel toimunud Poltava lahingus langes ta venelaste kätte vangi ning mõisteti asumisele Tobolskisse, kust vabanes alles 1722. aastal.

Siberist naasnuna astus ta rittmeistri auastmes Venemaa keisririigi teenistusse, tema teenistuskohaks sai Velikije Luki jalaväepolk. 1731. aastal oli ta ratsakaardiväe rittmeister.

16. veebruaril 1736 viidi ta omal palvel üle teenistusse Riia garnisoni ning ta sai polkovniku auastme. 1738. aastal läks ta erru.

Talle kuulusid Liivimaal Ķieģeļi (*Kegel*) ja Podzēni (*Podsen*) mõis.

## Perekond
Karl Gustav von Patkul abiellus (vkj 26. august) 1712 Tobolskis Johanna Charlotte von Drentelniga, kes oli 1704. aastal Narva lahingus hukkunud Rootsi sõjaväelase Heinrich Johann von Drentelni ja Lovisa Charlotte von Patkuli tütar. Abielust sündisid:
*Luise Margaretha von Patkul (1713–1747), abiellus alampolkovnik Karl Magnus von Bergholtziga (1714–1792)
*Friedrich Wilhelm von Patkul (1722–1797), Veckarki mõisnik, Liivimaa maanõunik
*Reinhold Ludwig von Patkul (1730–1801), Venemaa kindralmajor, esimene Püha Georgi ordeni 4. järgu kavaler
*Wendula Maria von Patkul (1732–1820), Karl Otto von Stackelbergi (1728–1792) abikaasa 

## Esivanemad
Viited:

## Viited
Roheline Partei (Norra)

**Roheline Partei** Norras on rohelisel ideoloogial põhinev partei, mis loodi 1988. aastal. 

2013. aasta parlamendivalimistel pääses partei esimest korda Stortingisse, saades 1 koha (Rasmus Hansson).
Roheline Partei (Iirimaa)

**Roheline Partei** (inglise *Green Party*, iiri *Comhaontas Glas*) Iirimaal on rohelisest ideoloogiast lähtuv partei, mis loodi 1981. aastal nimega *Iirimaa Ökoloogia Partei*. 

Aastast 1983 kandis nime Roheline Allianss ning aastast 1987 nime Roheline Partei.

Valitsuses olid nad esimest korda 2007. aastal.

## Välislingid
*Partei koduleht
Viievõistlus

**Viievõistlus** on viiest võistlusalast koosnev spordi- või võistlusala ning võib tähendada järgmist:
***[[Moodne viievõistlus]]**, spordiala, mis mitmevõistlusena kombineerib viit spordiala (ratsutamine, vehklemine, püstolilaskmine, ujumine ja murdmaajooks)
***[[Talvine viievõistlus]]**, spordiala, mis oli ainukordselt kavas Sankt-Moritzi OM-l 1948 mitmevõistlusena (ratsakross, vehklemine, püstolilaskmine, kiirlaskumine ja 10 km suusatamine); kolmikvõidu said rootslased
***[[Pentatlon]]**, antiikolümpiamängude kavas olnud võistlusala (staadionijooks, kettaheide, kaugushüpe, odavise ja maadlus)
***[[Viievõistlus (kergejõustik)|Viievõistlus]]**, meeste kergejõustiku võistlusala (kaugushüpe, odavise, 200 meetri jooks, kettaheide ja 1500 meetri jooks)
***[[Viievõistlus (vaheolümpiamängud)|Viievõistlus]]**, spordiala, mis oli kavas 1906. aasta vaheolümpiamängudel (hoota kaugushüpe, kreeka stiilis kettaheide, odavise, 192 meetri jooks ja Kreeka-Rooma maadlus)
***[[Naiste viievõistlus]]**, naiste kergejõustiku võistlusala (100 meetri tõkkejooks, kaugushüpe, kuulitõuge, kõrgushüpe ja 800 meetri jooks)

## Vaata ka
*Kolmevõistlus ehk triatlon — τρεῖς ἆθλος
*Viievõistlus ehk pentatlon — πένταθλον
*Moodne viievõistlus — πένταθλον
*Seitsmevõistlus — ἑπτά ἄθλος
*Kümnevõistlus — δέκα ἆθλον
Szeto Wah

**Szeto Wah** (司徒華, 司徒华, *Sītú Huà*); 28. veebruar 1931 Hongkong – 2. jaanuar 2011) oli Hongkongi pandemokraatlik poliitik. Rahvas hüüdis teda **Onu Wah** (華叔). 

Aastatel 1985–2004 oli ta Hongkongi Seadusandliku Nõukogu liige. 

Ta oli 21. maist 1989 kuni surmani organisatsiooni Hong Kong Alliance in Support of Patriotic Democratic Movements in China esimees. 

Ta oli tuntud ka hiina kalligraafia meistrina.
Herne-teramardikas

**Herne-teramardikas** (*Bruchus pisorum*) on teramardika perekonda kuuluv mardikaline.

Tema tõugud elavad herneterades.

## Välislingid
*
Gareth Bale

**Gareth Frank Bale** (sündinud 16. juulil 1989 Cardiffis) on Walesi jalgpallur, kes mängib äärepoolkaitsjana Major League Socceri klubis Los Angeles FC ja Walesi jalgpallikoondises.

Bale on valitud kuuel korral (aastatel 2011, 2012, 2014, 2015 ja 2016) Walesi aasta jalgpalluriks.

## Klubikarjäär

Gareth Bale alustas elukutselise jalgpalluri karjääri Inglismaa jalgpalli esiliigas jalgpalliklubis Southampton 2005. aastal. 

Kaks aastat hiljem ostis Bale'i Inglismaa Premier League'i klubi Tottenham Hotspur 5 miljoni naela eest (lõplik summa sõltus jalgpalluri esinemisest).

2013. aastal valiti ta Tottenham Hotspuri ja Premier League'i hooaja parimaks mängijaks. Hooaegadel 2010–2011, 2011–2012 ja 2012–2013 valiti ta Premier League'i hooaja sümboolsesse koosseisu.

Gareth Bale siirdus 100 miljoni euro eest Hispaania kõrgliiga klubisse Madridi Real 1. septembril 2013. Esimesel hooajal võitis Bale koos Realiga Copa del Rey ja UEFA Meistrite Liiga, lüües värava mõlema turniiri finaalis.

UEFA Meistrite Liiga 2017–2018 finaalis Liverpooli vastu lõi ta kaks väravat ning tuli Madridi Realiga neljandat korda Meistrite Liiga võitjaks.

Hooajal 2020/21 oli ta Madridi Realist laenul taas Tottenham Hotspuris.

2022. aasta juunis teatas Los Angeles FC, et on sõlminud Bale'iga 12 kuu pikkuse lepingu. 

## Koondisekarjäär
Debüüdi Walesi rahvuskoondises tegi ta 27. mail 2006 sõprusmängus Trinidadi ja Tobago vastu. Ta sai 16 aasta ja 315 päeva vanuselt Walesi kõigi aegade noorimaks debütandiks. Tema rekordi ületas 2013. aastal Harry Wilson.

Esimese värava lõi ta 7. oktoobril 2006 EM-i valikmängus Slovakkia vastu karistuslöögist.

2016. aasta Euroopa meistrivõistluste valikturniiril lõi ta seitse väravat ja aitas Walesi koondise esimest korda Euroopa meistrivõistluste finaalturniirile.

Prantsusmaal toimunud Euroopa meistrivõistluste esimeses alagrupimängus 11. juunil Slovakkiaga lõi värava ja aitas Walesi 2:1 võidule. Teises alagrupimängus 16. juunil Inglismaaga viis ta Walesi esimesel poolajal karistuslöögist juhtima, kuid Wales kaotas lõpus 1:2. Viimases alagrupimängus 20. juunil alistas Wales Venemaa 3:0, Bale lõi viimase värava. Wales jõudis lõpuks poolfinaali, kus kaotati hilisemale meistrile Portugalile 0:2.

## Saavutused
### Klubid
;Madridi Real
*La Liga: 2016–17, 2019–20, 2021–22
*Hispaania superkarikas: 2017
*Copa del Rey: 2013–14
*UEFA Meistrite Liiga: 2013–14, 2015–16, 2016–17, 2017–18, 2021–22
*Euroopa superkarikas: 2014, 2017
*Jalgpalliklubide maailmameistrivõistlused: 2014, 2016, 2017, 2018

## Viited

## Välislingid

* Profiil Madridi Reali kodulehel
Margot Stevenson

**Margaret Helen Stevenson** (8. veebruar 1912 Manhattan, New York – 2. jaanuar 2011 Manhattan, New York) oli USA näitleja.

Ta tegutses põhiliselt New Yorgis Broadway teatrites. Üks tema tuntumaid osatäitmisi oli näidendis "You Can't Take It With You". Mõnda aega oli ta ka filminäitleja Hollywoodis, kus ta oli muu hulgas Ronald Reagani partner filmis "Smashing the Money Ring" (1939).

Ta on tuntud ka raadiosarjast "The Shadow" (1938), kus ta esines koos Orson Wellesiga, mängides Margo Lane'i. 

## Välislingid
*Järelehüüe Boston Globe'is